कलेक्टर व पुलिस अधीक्षक ने मौके का निरीक्षण कर लिया फैसला, आईआईटी कैंपस के पास से हटाई जाएगी शराब दुकान
आईआईटी के पीछे महज 11 मीटर की दूरी में बन रही देशी और अंग्रेजी शराब दुकान को भारी विरोध के बाद जिला प्रशासन ने हटाने का फैसला किया है। आबकारी नियम के अनुसार शराब दुकानों को अब आईआईटी के पीछे कम से कम 50 मीटर तक हटाया जाएगा। दैनिक भास्कर में खबर प्रकाशित होने के बाद सोमवार को कलेक्टर आर. शंगीता और पुलिस अधीक्षक अमरेश मिश्र ने मौके का निरीक्षण किया। इसके बाद दोनों अफसरों ने आबकारी विभाग के अधिकारी और एसडीएम से चर्चा की। इसके बाद दुकान को हटाने का फैसला किया है।
नई जगह पर बनेगी शराब दुकान
आईआईटी से दूर रहेगी शराब दुकान। देशी और अंग्रेजी शराब की दुकानें होंगी। जेवरा में ही नया स्थान देख लिया गया है। उसकी अलग से नाप-जोख की जाएगी। क्रिस्टोफर खलखो, एडीए दुर्ग
15 मिनट तक रहे मौके पर एसपी कलेक्टर
कलेक्टर और एसपी जेवरा में आईआईटी के पास बन रही शराब दुकान के पास करीब 15 मिनट तक रहे। आईआईटी की सीमा और बन रही शराब दुकान की दूरी को अपनी नजरों से देखा।
6 मार्च को प्रकाशित खबर
आईआईटी के पास बन रही शराब दुकान के विरोध में जेवरा ग्राम पंचायत ने भी विरोध किया था। पंचायत ने यहां शराब दुकान खोलने की सहमति नहीं दी थी। इसके बाद भी मनमानी करते हुए यहां करीब 14 लाख से बनने वाली शराब दुकान की अनुमति दे दी गई थी। आईआईटी के पीछे शराब दुकान बनाने के लिए नींव खोदी जा रही थी। मामले की जानकारी मिलने पर दैनिक भास्कर की टीम ने मौके का मुआयना किया।
hin_Deva hin_Deva hin_Deva hin_Deva bho_Deva hin_Deva hin_Deva hin_Deva